CELEX: 62020CO0328
Language: fi
Date: 2020-12-18 00:00:00
Title: Unionin tuomioistuimen presidentin määräys 18.12.2020.#Euroopan komissio vastaan Itävallan tasavalta.#Jäsenyysvelvoitteiden noudattamatta jättäminen – Väliintulohakemus – Euroopan talousalueesta tehdyn sopimuksen sopimuspuolena oleva kolmas valtio ja EFTAn valvontaviranomainen – Hyväksyminen.#Asia C-328/20.

UNIONIN TUOMIOISTUIMEN PRESIDENTIN MÄÄRÄYS
   18 päivänä joulukuuta 2020 (
         *1
      )
   Jäsenyysvelvoitteiden noudattamatta jättäminen – Väliintulohakemus – Euroopan talousalueesta tehdyn sopimuksen sopimuspuolena oleva kolmas valtio ja EFTAn valvontaviranomainen – Hyväksyminen
   Asiassa C‑328/20,
   jossa on kyse SEUT 258 artiklaan perustuvasta jäsenyysvelvoitteiden noudattamatta jättämistä koskevasta kanteesta, joka on nostettu 22.7.2020,
   
      Euroopan komissio, asiamiehinään D. Martin ja B.‑R. Killmann,
   kantajana,
   vastaan
   
      Itävallan tasavalta, asiamiehinään A. Posch, M. Klamert, J. Schmoll ja C. Pesendorfer,
   vastaajana,
   UNIONIN TUOMIOISTUIMEN PRESIDENTTI,
   ottaen huomioon esittelevän tuomarin F. Biltgenin ehdotuksen,
   kuultuaan julkisasiamies J. Richard de la Touria,
   on antanut seuraavan
   
      määräyksen
   
   
            1
         
         
            Euroopan komissio vaatii unionin tuomioistuimen kirjaamoon 22.7.2020 toimittamallaan kannekirjelmällä unionin tuomioistuinta toteamaan, että Itävallan tasavalta ei ole noudattanut yhtäältä sosiaaliturvajärjestelmien yhteensovittamisesta 29.4.2004 annetun Euroopan parlamentin ja neuvoston asetuksen (EY) N:o 883/2004 (EUVL 2004, L 166, s. 1) 4, 7 ja 67 artiklan eikä toisaalta työntekijöiden vapaasta liikkuvuudesta unionin alueella 5.4.2011 annetun Euroopan parlamentin ja neuvoston asetuksen (EU) N:o 492/2011 (EUVL 2011, L 141, s. 1) 7 artiklan mukaisia velvoitteitaan, koska se on mukauttanut sellaisten henkilöiden, joilla on oikeus perhe-etuuksiin sekä sosiaali- ja veroetuihin Itävallassa, lapsille myönnettävien tällaisten etuuksien määrää lapsen asuinpaikan jäsenvaltion elinkustannuksiin.
         
      
            2
         
         
            EFTAn valvontaviranomainen ja Norjan kuningaskunta toimittivat 28.10.2020 unionin tuomioistuimen kirjaamoon Euroopan unionin tuomioistuimen perussäännön 40 artiklan kolmannen kohdan ja unionin tuomioistuimen työjärjestyksen 130 artiklan nojalla väliintulohakemukset, joissa EFTAn valvontaviranomainen pyysi saada osallistua oikeudenkäyntiin tukeakseen komission ja Norjan kuningaskunta Itävallan tasavallan vaatimuksia.
         
      
            3
         
         
            Kun Itävallan tasavaltaa ja komissiota kehotettiin työjärjestyksen 131 artiklan 1 kohdan nojalla esittämään mahdolliset huomautuksensa näistä väliintulohakemuksista, Itävallan tasavalta ei esittänyt mitään huomautuksia, kun taas komissio täsmensi, ettei se aineellisesti vastusta mainittujen väliintulohakemusten hyväksymistä, mutta pohtii niiden tutkittavaksi ottamista siltä osin kuin niissä on kyse väliintulosta Euroopan unionin tuomioistuimen perussäännön 40 artiklan toisen kohdan viimeisessä virkkeessä tarkoitetussa unionin toimielimen ja jäsenvaltion välisessä asiassa.
         
      
      Väliintulohakemukset
   
   
            4
         
         
            Aluksi on muistutettava, että Euroopan unionin tuomioistuimen perussäännön 40 artiklan kolmessa ensimmäisessä kohdassa määrätään kolmesta eri väliintulijoiden ryhmästä, joihin kaikkiin sovelletaan omaa järjestelmää.
         
      
            5
         
         
            Euroopan unionin tuomioistuimen perussäännön 40 artiklan ensimmäisen kohdan mukaan jäsenvaltiot ja unionin toimielimet voivat rajoituksetta olla väliintulijoina unionin tuomioistuimessa vireillä olevissa asioissa.
         
      
            6
         
         
            Euroopan unionin tuomioistuimen perussäännön 40 artiklan toisessa kohdassa määrätään, että sama oikeus kuuluu unionin elimille ja laitoksille sekä kaikille muille luonnollisille henkilöille tai oikeushenkilöille, jotka pystyvät osoittamaan, että unionin tuomioistuimen käsiteltäväksi saatetun asian ratkaisu koskee niiden etua, mutta siinä täsmennetään kuitenkin, että luonnolliset henkilöt tai oikeushenkilöt eivät voi olla väliintulijoina jäsenvaltioiden keskinäisissä asioissa, unionin toimielimien keskinäisissä asioissa eikä jäsenvaltioiden ja unionin toimielimien välisissä asioissa.
         
      
            7
         
         
            Lopuksi on todettava, että Euroopan unionin tuomioistuimen perussäännön 40 artiklan kolmannessa kohdassa kiinnitetään erityistä huomiota Euroopan talousalueesta 2.5.1992 tehdyn sopimuksen (EYVL 1994, L 1, s. 3) (jäljempänä ETA-sopimus) muihin sopimuspuoliin kuin jäsenvaltioihin sekä kyseisessä sopimuksessa tarkoitettuun EFTAn valvontaviranomaiseen, ja siinä täsmennetään, että ne voivat olla väliintulijoina unionin tuomioistuimessa vireillä olevissa asioissa, jos on kyse jostain kyseisen sopimuksen soveltamisalaan kuuluvasta asiasta.
         
      
            8
         
         
            Tästä viimeksi mainitusta määräyksestä seuraa, että ETA-sopimuksen sopimuspuolena olevan kolmannen valtion tai EFTAn valvontaviranomaisen väliintulohakemuksen tutkittavaksi ottamiselle ei voida asettaa muita edellytyksiä kuin se, että sen oikeusriidan kohteen, jota kyseinen väliintulohakemus koskee, on kuuluttava ETA-sopimuksen soveltamisalaan. Edellä mainitut valtiot ja valvontaviranomainen on siten hyväksyttävä väliintulijoiksi unionin tuomioistuimessa vireillä olevissa asioissa, kun nämä oikeusriidat koskevat jotain ETA-sopimuksen soveltamisalaan kuuluvaa asiaa, eikä niiden tarvitse osoittaa, että niillä on erityinen intressi.
         
      
            9
         
         
            On kuitenkin kiistatonta, että mainittu edellytys täyttyy nyt käsiteltävässä asiassa. Vastaajaa vastaan nostettu kanne koskee näet sitä, ettei vastaaja ole väitetysti noudattanut asetuksen N:o 883/2004, joka on sisällytetty ETA-sopimukseen ETA-sopimuksen liitteen VI (Sosiaaliturva) ja pöytäkirjan 37 muuttamisesta 1.7.2011 annetulla ETA:n sekakomitean päätöksellä N:o 76/2011 (EUVL 2011, L 262, s. 33), eikä asetuksen N:o 492/2011, joka on sisällytetty ETA-sopimukseen ETA-sopimuksen liitteen V (Työntekijöiden vapaa liikkuvuus) muuttamisesta 30.3.2012 annetulla ETA:n sekakomitean päätöksellä N:o 52/2012 (EUVL 2012, L 207, s. 32), mukaisia velvoitteitaan.
         
      
            10
         
         
            EFTAn valvontaviranomaisen tekemä väliintulohakemus komission vaatimusten tukemiseksi ja Norjan kuningaskunnan tekemä väliintulohakemus Itävallan tasavallan vaatimusten tukemiseksi on siis hyväksyttävä.
         
      
      Oikeudenkäyntikulut
   
   
            11
         
         
            Unionin tuomioistuimen työjärjestyksen 137 artiklan kohdan mukaan ratkaisu oikeudenkäyntikuluista annetaan tuomiossa tai määräyksessä, jolla asia lopullisesti ratkaistaan.
         
      
            12
         
         
            Koska EFTAn valvontaviranomaisen ja Norjan kuningaskunnan väliintulohakemukset on hyväksytty nyt käsiteltävässä asiassa, niiden väliintulosta aiheutuneista oikeudenkäyntikuluista on päätettävä myöhemmin.
         
       
         
            Näillä perusteilla unionin tuomioistuimen presidentti on määrännyt seuraavaa:
         
       
         
            
                     
                        1)
                     
                  
                  
                     
                        EFTAn valvontaviranomainen hyväksytään väliintulijaksi tukemaan Euroopan komission ja Norjan kuningaskunta hyväksytään väliintulijaksi tukemaan Itävallan tasavallan vaatimuksia asiassa C‑328/20.
                     
                  
               
       
         
            
                     
                        2)
                     
                  
                  
                     
                        Kirjaaja antaa EFTAn valvontaviranomaisen ja Norjan kuningaskunnan tiedoksi jäljennöksen kaikista oikeudenkäyntiasiakirjoista.
                     
                  
               
       
         
            
                     
                        3)
                     
                  
                  
                     
                        EFTAn valvontaviranomaiselle ja Norjan kuningaskunnalle asetetaan määräaika väliintulokirjelmän toimittamiseksi.
                     
                  
               
       
         
            
                     
                        4)
                     
                  
                  
                     
                        EFTAn valvontaviranomaisen ja Norjan kuningaskunnan väliintulosta aiheutuvista oikeudenkäyntikuluista päätetään myöhemmin.
                     
                  
               
       
            
               
                  Allekirjoitukset
               
            
         (
         *1
      )	Oikeudenkäyntikieli: saksa.